เชิญร่วมงานประเพณีแห่เทียนพรรษาทางน้ำ คลองลาดชะโด อำเภอผักไห่ จังหวัดพระนครศรีอยุธยา
จังหวัดพระนครศรีอยุธยา ขอเชิญร่วมงานประเพณีแห่เทียนพรรษาทางน้ำ ณ คลองลาดชะโด อำเภอผักไห่ จังหวัดพระนครศรีอยุธยา

นายสุจินต์ ไชยชุมศักดิ์ ผู้ว่าราชการจังหวัดพระนครศรีอยุธยา เปิดเผยว่า งานประเพณีแห่เทียนพรรษาทางน้ำของชาวลาดชะโด เริ่มขึ้นเมื่อปี 2552 โดยนายเรวัต ประสงค์ ซึ่งปัจจุบันดำรงตำแหน่งรองผู้ว่าราชการจังหวัดพระนครศรีอยุธยา โดยในสมัยนั้นมีวิถีชีวิต วิถีสายน้ำและการสัญจรสองฝั่งคลองของอำเภอผักไห่ที่สวยงาม จึงร่วมคิดและจัดทำโครงการเรือสู่คลองลาดชะโด จนถึงปัจจุบันการจัดงานดังกล่าวได้รับความร่วมมือจากชุมชนและทุกภาคส่วนที่เกี่ยวข้องได้เป็นอย่างดีมาโดยตลอด โดยภายในงานจะพบกับขบวนเรือที่ชาวลาดชะโดร่วมกันจัดทำมากกว่า 100 ลำ และงานแห่เทียนพรรษาทางน้ำของชาวลาดชะโด ซึ่งจัดขึ้นในวันอาสาฬหบูชาของทุกปี และปีนี้ตรงกับวันที่ 27 กรกฎาคม 2561 จึงขอเชิญชวนนักท่องเที่ยวมาเยี่ยมชมวิถีชีวิตและชมประเพณีการแห่เรือพรรษาทางน้ำของชาวลาดชะโด เพื่อร่วมสืบสานวัฒนธรรมและประเพณีที่ดีงามของไทย